EURÓPSKA KOMISIA V Bruseli28. 9. 2016 COM(2016) 636 final OZNÁMENIE KOMISIE EURÓPSKEMU PARLAMENTU, EURÓPSKEJ RADE A RADE



Šiesta správa o premiestňovaní a presídľovaní



1Úvod Vzhľadom na pokračujúce a výnimočné toky migrantov do EÚ prijala Rada v septembri 2015 dve právne záväzné rozhodnutia o vytvorení dočasného a mimoriadneho mechanizmu premiestnenia 106,000 osôb z Grécka a Talianska, členských štátov, ktoré sú pod najväčším tlakom. Tieto rozhodnutia boli vyjadrením zásady solidarity, ktorá je jadrom európskeho projektu. S cieľom komplexne riešiť globálnu migračnú krízu a ukázať solidaritu s rovnako postihnutými tretími krajinami sa členské štáty spolu so štátmi pridruženými k dublinskému systému 20. júla 2015 zároveň dohodli na presídlení 22 504 osôb z krajín Blízkeho východu, Afrického rohu a severnej Afriky, ktoré potrebujú medzinárodnú ochranu. Keďže ide o novú a veľmi zložitú záležitosť, trvalo istý čas, kým sa mechanizmus premiestnenia rozbehol v plnej miere. Taliansko, Grécko a členské štáty premiestnenia museli zriadiť nové štruktúry a zaviesť nové postupy, budovať kapacitu a vzájomnú dôveru a zlepšiť podmienky prijímania pre značný počet žiadateľov o azyl, ktorí by mohli využiť premiestnenie. Teraz, rok po nadobudnutí účinnosti druhého rozhodnutia Rady, sú už položené základy potrebné na fungovanie premiestňovania a v niekoľkých oblastiach sa dosiahol významný pokrok. Boli zriadené hotspoty a prístup založený na hotspotoch sa uplatňuje aj mimo oblastí menovite označených ako hotspoty; Členské štáty, agentúry EÚ a medzinárodné organizácie spolupracujú s Talianskom a Gréckom pri riadení hraníc EÚ a migračných tokov; a v Grécku aj Taliansku boli zavedené postupy potrebné na uľahčenie premiestňovania. Tieto snahy vyústili do vytvorenia európskych operačných tímov, dosiahnutia takmer 100 % odoberania odtlačkov prstov, posilnenej bezpečnosti a výrazného vzrastu počtu žiadateľov, ktorých možno premiestniť. Výsledkom týchto snáh je aj výrazné zrýchlenie premiestňovania v Grécku, najmä v posledných mesiacoch. Počas vykazovaného obdobia významný počet členských štátov zintenzívnil svoju angažovanosť v systéme premiestňovania, čoho výsledkom je výrazné zvýšenie počtu premiestnených osôb. Od posledného vykazovaného obdobia bolo premiestnených 2 595 osôb (z toho 2 242 osôb z Grécka)a od začiatku septembra 1 202 osôb (z toho 1 026 osôb z Grécka) oproti 776 prípadom v predchádzajúcom vykazovanom období. Aj ďalšie členské štáty prejavili ochotu viac sa zapojiť. V polovici vykonávania rozhodnutí Rady bolo zatiaľ premiestnených 5 651 osôb (4 455 z Grécka a 1 196 z Talianska). Vzhľadom na nepretržitý prílev migrantov do Talianska a stále náročnú humanitárnu situáciu v Grécku je premiestnenie naďalej kľúčové z hľadiska zmiernenia tlaku v týchto krajinách. Európska rada na svojom zasadnutí, ktoré sa konalo 28. júna 2016, zopakovala výzvu na ďalšie opatrenia s cieľom urýchliť vykonávanie systémov premiestňovania a presídľovania. Bratislavský plán zo 16. septembra 2016 potvrdil potrebu uplatňovať v budúcej migračnej politike zásady zodpovednosti a solidarity. V liste o zámere adresovanom predsedovi EP Martinovi Schulzovi a predsedovi vlády Robertovi Ficovi predseda Juncker a prvý podpredseda Timmermans zopakovali, že urýchlenie premiestnenia utečencov z Grécka a Talianska bude prioritou Komisie na roky 2016 – 2017. V druhom roku vykonávania rozhodnutí Rady už fungujú štruktúry a postupy, a členské štáty premiestnenia teda môžu vychádzať z toho, čo sa už dosiahlo a v plnej miere reagovať na tieto výzvy, usilovnejšie pomáhať Grécku a Taliansku a plniť tak svoje právne záväzky a uplatňovať solidaritu v praxi. Presídľovanie prebieha riadnym spôsobom. Do dnešného dňa bolo podľa systému z júla 2015 doteraz presídlených 10 695 osôb z dohodnutého počtu 22 504 vrátane 2 426 osôb od vydania predchádzajúcej správy, a to najmä z Turecka, Jordánska a Libanonu. Keďže dohodnuté opatrenia stanovené vo vyhlásení EÚ a Turecka sa začali uplatňovať len od 4. apríla, z Turecka bolo do EÚ podľa mechanizmu 1:1 presídlených 1 614 osôb, z toho 812 od predchádzajúcej správy.

V šiestej správe o premiestňovaní a presídľovaní sa poskytujú aktualizované informácie za obdobie od poslednej správy z 13. júla a hodnotia sa v nej opatrenia zamerané na splnenie odporúčaní na urýchlenie zavedenia systémov premiestňovania a presídľovania, ktoré prijali všetky príslušné zainteresované strany vo vykazovanom období od 12. júla do 27. septembra 2016. 2Premiestňovanie 2.1Najvýznamnejšie opatrenia počas vykazovaného obdobia Od 12. júla 2016 prišlo do Grécka 7 300 ľudí. Počet migrantov nachádzajúcich sa v Grécku sa v porovnaní s predchádzajúcim vykazovacím období zvýšil a k 27. septembru bol približne 60 500 migrantov, z čoho približne 13 800 bolo na ostrovoch a 46 700 na gréckej pevnine. Počas vykazovaného obdobia bol zachovaný celkový pozitívny trend v počte premiestnení a v septembri došlo k podstatnému nárastu (premiestnených bolo 1 134 osôb, z toho 577 za jeden týždeň). Okrem toho grécka azylová služba v úzkej spolupráci s Úradom vysokého komisára OSN pre utečencov (UNHCR) a Európskym podporným úradom pre azyl (EASO) a s finančnou podporou Komisie 30. júla úspešne dokončila hromadnú predregistráciu. Predregistrovaných bolo celkom 27 592 osôb, z ktorých 67 % patrí k jednej zo štátnych príslušností oprávnených na premiestnenie. Dňa 1. septembra sa začali schôdzky, na ktorých sa podávajú plné žiadosti o azyl, pričom prednosť majú maloleté osoby bez sprievodu, staršie osoby a vážne choré osoby. Grécka azylová služba posilnila svoju kapacitu pre spracovávanie žiadostí o premiestnenie a v auguste bola schopná odoslať viac žiadostí, než koľko bolo prisľúbených premiestnení. V súčasnosti je dôležité, aby zároveň s navýšením kapacity gréckej azylovej služby pre spracovávanie žiadostí o premiestnenie zvýšili aj ostatné členské štáty svoju kapacitu otvoriť a naplniť miesta určené na premiestnenie. Od 12. júla prišlo do Talianska 52 656 osôb. Vysoký je aj naďalej počet vstupov Eritrejčanov, čo je jedna zo štátnych príslušností oprávnených na premiestnenie (Eritrea je krajinou s druhým najvyšším počtom štátnych príslušníkov prichádzajúcich do Talianska s viac než 2 000 vstupmi vo vykazovanom období). Na základe informácií od talianskeho ministerstva vnútra čaká v Taliansku momentálne na premiestnenie 5 000 Eritrejčanov. Premiestňovacie presuny z Talianska mali podobný trend ako v predchádzajúcom vykazovanom období. Napriek tomu počas ad hoc stretnutia národných kontaktných miest týkajúceho sa premiestnenia, ktoré sa konalo v Ríme 15. septembra a predsedali mu spoločne Komisia a talianske orgány, došlo k výraznému pokroku pri riešení dávnejšie zistených hlavných prekážok, ktoré súviseli predovšetkým s bezpečnostnými otázkami. Okrem členských štátov sa na stretnutí zúčastnili aj Úrad vysokého komisára OSN pre utečencov, EASO, Medzinárodná organizácia pre migráciu (IOM), Europol a agentúra Frontex. Výsledkom zasadnutia by malo byť aj významné urýchlenie mechanizmu premiestnenia z Talianska. Počet maloletých osôb bez sprievodu prichádzajúcich do Talianska naďalej rástol (viac než 20 500 osôb, ktoré prišli od začiatku januára, z ktorých viac než 2 800 osôb boli Eritrejčania a viac než 115 osôb Iračania). V rámci hromadnej predregistrácie v Grécku sa identifikovalo 1 225 maloletých osôb bez sprievodu, z ktorých 48 % patrí k jednej zo štátnych príslušností oprávnených na premiestnenie (36 % Sýrčanov a 12 % Iračanov). Tempo premiestnenia maloletých osôb bez sprievodu je naďalej nízke, počas vykazovaného obdobia bolo premiestnených 46 týchto osôb, a to iba z Grécka. Očakáva sa však, že v blízkej budúcnosti bude premiestnenie maloletých osôb bez sprievodu prebiehať rýchlejšie. Z tohto hľadiska došlo k dosiahnutiu pokroku. Grécko predovšetkým oznámilo, že po dokončení predregistrácie budú prípady maloletých osôb bez sprievodu vybavované prednostne, a Taliansko zamýšľa vykonať prvý pilotný presun premiestnenia. Okrem toho teraz niekoľko členských štátov (okrem Fínska, Luxemburska a Portugalska takisto Belgicko, Holandsko, Nemecko a Španielsko) ponúka miesta na premiestnenie maloletých osôb bez sprievodu a očakáva sa, že sa do procesu premiestnenia tejto kategórie zraniteľných žiadateľov aktívne zapoja aj ďalšie členské štáty. 2.2Opatrenia členských štátov v oblasti premiestňovania Od 12. júla do 27. septembra bolo premiestnených ďalších 2 595 osôb, a to 2 242 z Grécka a 353 z Talianska. Francúzsko pokračovalo v leteckom premiestňovaní značného počtu ľudí a Nemecko a Belgicko oznámili, že sú pripravené zvýšiť svoje úsilie. Fínsko, Francúzsko, Holandsko a Portugalsko pokračovali v pravidelných týždenných a mesačných presunoch a Estónsko, Lotyšsko, Litva, Luxembursko a Malta začali presuny vykonávať pravidelnejšie (každý mesiac alebo raz za dva mesiace). Francúzsko je krajina, ktorá premiestnila najväčší počet žiadateľov (1 952), za ním nasleduje Fínsko (690) a Holandsko (726). Do konca septembra je naplánovaných ďalších 81 presunov premiestnenia z Grécka a najmenej 67 z Talianska, na začiatok októbra sa plánuje presun ďalších 134 osôb. Opatrenia zamerané na riešenie obmedzeného počtu prísľubov: počas vykazovaného obdobia Nemecko oznámilo, že bude predkladať mesačné údaje o pripravenosti urýchlene premiestniť žiadateľov o medzinárodnú ochranu (ďalej len „oficiálne prísľuby“). Tento oficiálny prísľub by sa týkal 500 osôb z Talianska a 500 osôb z Grécka. Aj Belgicko prisľúbilo premiestniť 100 osôb z Talianska a 200 osôb z Grécka. Estónsko, Lotyšsko, Litva a Luxembursko zvýšili počet svojich prísľubov a momentálne ich oficiálne predkladajú každý mesiac. Pripájajú sa tak k mesačným oficiálnym prísľubom Fínska, Francúzska, Holandska a Rumunska a pravidelným formálnym prísľubom Portugalska, Slovinska a Švajčiarska. Okrem toho sa momentálne do mechanizmu premiestnenia zapojilo aj Lichtenštajnsko a oficiálne prisľúbilo premiestniť 10 osôb z Grécka; Nórsko predložilo svoj plán na premiestnenie z Grécka a oficiálne prisľúbilo 20 miest.

Celkovo 16 členských štátov (Belgicko, Bulharsko, Chorvátsko, Estónsko, Fínsko, Francúzsko, Nemecko, Írsko, Lotyšsko, Litva, Luxembursko, Holandsko, Portugalsko, Rumunsko, Slovensko a Slovinsko), ako aj Lichtenštajnsko, Nórsko a Švajčiarsko predložili počas vykazovaného obdobia oficiálne prísľuby premiestniť 4 466 osôb (1 381 z Talianska a 3 085 z Grécka). Celkový počet oficiálnych prísľubov členských štátov na premiestnenie je 13 585 (3 809 z Talianska a 9 776 z Grécka). Je však treba ešte pokročiť a zaistiť, aby dostatočný počet miest prisľúbili všetky členské štáty; v polovici vykonávacieho obdobia by Komisia očakávala, že bude prisľúbené premiestnenie najmenej 50 % osôb, ktoré boli pridelené členským štátom. Rakúsko a Maďarsko sú naďalej jedinými dvoma krajinami, ktoré nepredložili žiadny prísľub, a Poľsko od apríla nepokročilo vo vykonávaní prísľubov, ďalšie premiestnenia neprisľúbilo, ani žiadneho žiadateľa nepremiestnilo. Opatrenia na urýchlenie času odozvy na žiadosti o premiestnenie: väčšina členských štátov a pridružených štátov zúčastňujúcich sa na mechanizme premiestnenia zvyšuje svoje úsilie o rýchlejšie vybavovanie žiadostí o premiestnenie a darí sa im dodržať lehotu 10 pracovných dní, ktorá je stanovená v protokoloch o premiestnení. Väčšina štátov reaguje na žiadosti o premiestnenie celkovo kladne. Existujú však stále prípady, kde by miera prijatia mohla byť výrazne vyššia a odmietnutie by sa malo lepšie zdôvodniť. Osvedčené postupy, pokiaľ ide o náležité odôvodnenie zamietnutia žiadosti o premiestnenie, aké uplatňuje napr. Holandsko, by mali používať aj ostatné štáty. Slovensko a Česká republika majú aj naďalej v porovnaní s ostatnými členskými štátmi obzvlášť vysokú mieru zamietnutia (viac než 50 %) a medzi dôvody na zamietnutie obvykle uvádzajú skutočnosť, že žiadatelia nemajú preukaz totožnosti alebo cestovné doklady, čo pokladajú za prekážku príslušných bezpečnostných kontrol. Taliansko a Grécko vykonávajú dôkladnú sekundárnu bezpečnostnú kontrolu už pred odoslaním žiadostí o premiestnenie, takže členské štáty by prípadne mohli využiť ďalšie metódy na overovanie bezpečnosti, ktoré možno uplatniť v prípade žiadateľov bez cestovných dokladov, ako je výmena odtlačkov prstov. Opatrenia na riešenie problémov súvisiacich s premiestňovaním zraniteľných žiadateľov vrátane maloletých osôb bez sprievodu: do Talianska pricestovalo medzi 1. júlom a 31. augustom 7 036 maloletých osôb bez sprievodu, z ktorých 1 296 má štátnu príslušnosť niektorej z krajín oprávnených na premiestnenie (1 211 Eritrejčanov, 44 Iráčanov, 40 Sýrčanov, 1 osoba zo Stredoafrickej republiky). Hoci počet maloletých osôb bez sprievodu, ktoré prišli v tom istom období do Grécka, nemožno zistiť, Vnútroštátne centrum pre sociálnu solidaritu (ďalej len „EKKA“) oznámilo, že do centra bolo od začiatku roka 2016 na účely ubytovania odoslaných 3 779 maloletých osôb bez sprievodu. Grécko 19. septembra 2016 informovalo Komisiu, že má k dispozícii 860 prijímacích miest pre maloleté osoby bez sprievodu. Kapacita týchto zariadení je súčasnosti naplnená a v zozname čakateľov je 1 487 maloletých osôb bez sprievodu, ktoré musia byť umiestnené vo vhodných zariadeniach. Na základe údajov z predregistrácií bolo k 19. septembru presídlených 1 225 maloletých osôb bez sprievodu. Od 19. septembra je v Grécku odhadom 2 477 maloletých osôb bez sprievodu. Tempo premiestňovania maloletých osôb bez sprievodu je naďalej pomalé. Od 12. júla bolo z Grécka premiestnených 46 maloletých osôb bez sprievodu (do Fínska, Luxemburska, Nemecka, Holandska, Portugalska a Španielska), čím celkový počet premiestnených maloletých osôb bez sprievodu dosiahol iba 75. Opatrenia na posilnenie kapacít úradu EASO na podporu Talianska a Grécka: pokiaľ ide o Grécko, úrad EASO zaslal členským štátom 28. júla 2016 upomienku v súvislosti s piatou výzvou na vyslanie expertov na podporu mechanizmu premiestnenia, keďže v momente, keď obdobie vyslania expertov končí, neustále pretrváva potreba vysielať nových expertov. Komisia takisto v auguste zaslala list, v ktorom nalieha, aby členské štáty vyslali viac vysokokvalifikovaných expertov na dlhšie obdobie. Úradu EASO bolo po tomto pripomenutí od členských štátov zaslaných 28 nominácií. Celkovo bolo k 27. septembru do Grécka vyslaných 27 expertov v oblasti azylu a 27 tlmočníkov, čo nestačí na zvládnutie väčšieho počtu prípadov, keďže hromadná predregistrácia už bola ukončená. Pokiaľ ide o Taliansko, v poslednej výzve, ktorá bola zverejnená 28. mája 2016, požiadal úrad EASO o ďalších 35 expertov, čím by ich počet vzrástol celkom na 74, čo predpokladá pohotovostný plán dohodnutý s talianskymi orgánmi. Do 27. septembra 2016 bolo úradu doručených 76 ponúk. K 27. septembru 2016 predstavoval celkový počet expertov vyslaných do Talianska 33 expertov v oblasti azylu a 35 kultúrnych mediátorov, čo stále nestačí na to, aby bolo možné riešiť neustály vysoký počet príchádzajúcich osôb oprávnených na premiestnenie, a počet expertov, ktorí sú potrební podľa pohotovostného plánu, stále nie je naplnený. Vyslania na krátke obdobie sú pre celkový postup premiestnenia veľmi rušivé, a to tak v Taliansku, ako aj v Grécku. Keď vyslania skončia, tempo registrácie poklesne, pokým sa nedostaví náhrada. Krátkodobé vyslania takisto ovplyvňujú kvalitu spisov týkajúcich sa premiestnenia, keďže experti potrebujú čas na to, aby sa zoznámili so zaužívanými postupmi. Na zaistenie primeraného zastúpenia úradu EASO na mieste a kapacity spracovávania žiadostí v Taliansku aj v Grécku je naliehavo potrebný väčší počet dlhodobejších menovaní. 2.3Opatrenia Grécka a Talianska vrátane najvýznamnejších plánovaných opatrení Grécko

Opatrenia na urýchlenie registrácie migrantov a spracovávania ich žiadostí: Grécka azylová služba ukončila hromadnú predregistráciu 30. júla. Predregistrovaných bolo celkom 27 592 osôb, z ktorých 67 % (približne 18 000 osôb) patrí k jednej zo štátnych príslušností oprávnených na premiestnenie (54 % Sýrčanov a 13 % Iračanov). Prostredníctvom tejto rozsiahlej operácie získali tisíce osôb preukazy žiadateľa o azyl, ktoré im umožňujú legálne sa zdržiavať v Grécku a mať prístup ku zdravotnej starostlivosti a vzdelávaniu. Dňa 1. septembra sa začali schôdzky, na ktorých sa podávajú plné žiadosti o azyl, pričom prednosť majú maloleté osoby bez sprievodu, staršie osoby a vážne choré osoby. Predregistrované osoby sa pripoja k osobám, ktoré už boli zaregistrované a zaradené do mechanizmu premiestňovania. V dôsledku toho je rýchlejšie premiestnenie prioritou, aby sa predišlo neudržateľnému hromadeniu prípadov, ktoré by mohli takisto ovplyvniť dôveryhodnosť celého mechanizmu. Opatrenia na zlepšenie registračnej kapacity Gréckej azylovej služby: grécka azylová služba začala nábor 177 nových zamestnancov, ktorí majú byť postupne vysielaní až do polovice novembra 2016 a vďaka ktorým by sa mala zvýšiť jej kapacita prijímania a spracovávania žiadostí, z toho 56 úradníkov bude vykonávať registráciu žiadateľov oprávnených na premiestnenie. Cieľom gréckej azylovej služby je dokončiť úplné podávanie žiadostí osôb, ktoré boli predregistrované, do štyroch až piatich mesiacov, najneskôr však do marca 2017. Grécke orgány oznámili v liste zo 14. júla 2016, že rýchlejší rozvoj ľudských zdrojov nie je možný vzhľadom na nedostatok vedúcich pracovníkov, ktorí by nových pracovníkov zaškolili, viedli a dohliadali na nich. Dňa 26. septembra 2016 začne oddelenie premiestňovania v Aténach svoju činnosť v nových priestoroch v štvrti Alimos, čím vznikne tak potrebný dodatočný priestor na zvýšenie kapacity spracovávania žiadostí o premiestnenie (registrácia a oznamovanie). Zmiešané tímy azylovej služby a úradu EASO pozostávajú k 27. Septembru zo 7 expertov v Aténach, 6 expertov v Solúne a 4 expertov v Alexandrupoli. Grécka azylová služba požaduje ďalších vedúcich pracovníkov a odborné profily (v dôsledku prijímania nových zamestnancov), úrad EASO preto poskytne rozmanitejšiu . Grécka azylová služba s podporou úradu EASO vydáva v priemere denne rozhodnutie o 113 žiadateľoch oprávnených na premiestnenie. Tento denný priemer bude pravdepodobne ďalej rásť, kým sa zapracujú noví zamestnanci a úrad EASO začne poskytovať rozmanitejšiu podporu. Hoci sa rozdiel medzi počtom žiadostí o premiestnenie predložených Gréckom a počtom prijatí zo strany členských štátov počas vykazovaného obdobia znížil, rozdiel medzi počtom registrácií Gréckou azylovou službou a celkovým počtom prísľubov sa výrazne zvýšil. Tento rozdiel veľmi vážne skomplikoval situáciu v poslednom augustovom týždni, kedy grécka azylová služba nemohla zasielať žiadosti o premiestnenie, pretože nemala k dispozícii nenaplnené prísľuby. Situácia by sa mohla po hromadnej predregistrácii ešte zhoršiť. Opatrenia na zlepšenie prijímacej kapacity v Grécku: ku 14. septembru predstavuje celková prijímacia kapacita Grécka viac ako 62 987 miest v dočasných zariadeniach a stálych prijímacích miestach na pevnine pre príjem neregulárnych migrantov, ako aj ľudí s možnou potrebou medzinárodnej ochrany, ktorí vyjadrili vôľu podať žiadosť o azyl alebo už žiadosť o azyl podali. Podľa informácií, ktoré poskytli grécke orgány, predstavuje celková plánovaná kapacita 39 stálych lokalít na pevnine odhadom približne 32 700 miest. V liste z 19. septembra Grécko potvrdilo, že tieto nové lokality, ktoré spĺňajú dôstojné životné podmienky v súlade so štandardmi EÚ, sa už našli a budú sa úplne renovovať. Je nevyhnutné tieto plány čo najrýchlejšie účinne vykonať a keďže dôjde k premene niektorých dočasných zariadení na trvalé, treba naďalej zabezpečovať dostatočnú kapacitu dočasných ubytovacích zariadení, aby sa pokryla prípadná nedostatočná kapacita vyplývajúca z neočakávaného prílevu osôb. Z 20 000 miest vyčlenených na premiestnenie žiadateľov v rámci programu prenájmu ubytovacích zariadení úradom UNHCR bolo k 19. septembru k dispozícii 12 045 miest, z ktorých bolo 3 404 miest v hoteloch/celých budovách, 6 559 miest v bytoch, 385 miest v hostiteľských rodinách a 507 miest v špecializovaných zariadeniach pre maloleté osoby bez sprievodu. Okrem toho, pokiaľ ide o centrá premiestnenia, k 20. septembru bolo zriadené len jedno z troch centier premiestnenia, ktoré grécke orgány prisľúbili, a to v Lagadikii. K 19. septembru bolo v centre k dispozícii 1 190 miest. Pokiaľ ide o zvyšné dve centrá, grécke orgány zatiaľ neurčili vhodné lokality. Stále prebiehajú rokovania medzi úradom UNHCR a gréckymi orgánmi o poskytnutí ďalších lokalít na výstavbu špecializovaných centier premiestnenia, najmä v regióne Atika. Tri centrá premiestnenia by mali dosiahnuť kapacitu 6,000 osôb. Ako sa spomína v piatej správe, tieto lokality treba vyčleniť urýchlene, aby sa po ukončení hromadnej predregistrácie vo vykonávaní posledných fáz postupu premiestnenia nevyskytli prekážky. Taliansko Opatrenia na zvýšenie počtu hotspotov a zabezpečenie ich plnej funkčnosti: V ostatných dvoch mesiacoch rekordné počty prichádzajúcich migrantov ukázali, že súčasná kapacita 1 600 miest v štyroch funkčných hotspotoch (Pozzallo, Lampedusa, Trapani a Taranto) nepostačuje. Okrem toho k väčšine vylodení (približne 70 %) stále dochádza mimo oblastí hotspotov. Prvé prípravné kroky sa síce už podnikli, Taliansko by však malo už oznámené ďalšie hotspoty otvoriť čo najrýchlejšie. Okrem toho by sa mal aj v iných prístavoch vylodenia v najširšom možnom rozsahu systematicky uplatňovať prístup založený na hotspotoch a takisto štandardné operačné postupy hotspotov. Na to však treba dostatočný počet zamestnancov agentúr EÚ (Frontex, Europol, EASO). Okrem toho, ak je to možné, by sa mali čo najrýchlejšie zriadiť primerané prijímacie štruktúry, a to aj v tých prístavoch, ktoré sa nestanú plnohodnotnými hotspotmi. Vzhľadom na rastúcu mieru maloletých osôb bez sprievodu, ktoré sa v Taliansku vyloďujú, by sa mali zriadiť osobitné priestory a mala by sa poskytovať osobitná pomoc vo všetkých hotspotoch. Tieto osoby by sa mali v najkratšom možnom časovom rámci presunúť do prijímacích zariadení v prvej alebo druhej línii. Aj keď v tomto ohľade neexistuje zákonná lehota, malo by byť pravidlom, že záležitosti migrantov sa spracúvajú čo najskôr a najneskôr do 72 hodín.

Opatrenia na zlepšenie koordinácie: po prijatí a zverejnení štandardných operačných postupov hotspotov v júni a po prvom súbore odborných príprav bude skupina, ktorá uvedené postupy vypracovala, monitorovať ich vykonávanie a vypracuje vhodné ukazovatele. Prvé stretnutie tejto skupiny sa bude konať 26. septembra. Nové a obnovené zmluvy medzi prefektúrami a subjektmi riadiacimi hotspoty budú musieť byť v súlade so štandardnými operačnými postupmi hotspotov. Prekážkou prevádzkovania hotspotov je skutočnosť, že v každom z nich neustále chýba taliansky koordinátor. Opatrenia na urýchlenie času odozvy na žiadosti o premiestnenie: počas ad hoc zasadnutia národných kontaktných miest pre premiestnenie sa dosiahla dohoda o prístupe k otázkam súvisiacim s bezpečnosťou. Konkrétne sa účastníci na základe množstva odporúčaní, ktoré Komisia uviedla vo svojej štvrtej správe o premiestňovaní a presídľovaní, dohodli na väčšom zapojení Europolu, čím sa zaistí jednoduchšia výmena odtlačkov prstov a ďalšie bezpečnostné pohovory, a úradu EASO, ktorý by mal vykonávať ďalšie rozhovory vedúce k vylúčeniu. To znamená, že premiestňovanie z Talianska by malo pokračovať rýchlejším tempom. Opatrenia na riešenie problémov súvisiacich s premiestňovaním zraniteľných žiadateľov a maloletých osôb bez sprievodu: Z Talianska zatiaľ nebola premiestnená žiadna maloletá osoba bez sprievodu. Vykonávanie postupu je kľúčovou prioritou, pretože v Taliansku sa tento rok vylodilo takmer 3 000 maloletých osôb bez sprievodu potenciálne oprávnených na premiestnenie (väčšinou z Eritrey). Po tom, ako Taliansko oznámilo zámer začať pilotný projekt premiestňovania maloletých osôb bez sprievodu, prejavilo záujem niekoľko členských štátov. Aby Taliansko mohlo urýchlene realizovať tento pilotný projekt a hlavne premiestnenie maloletých osôb bez sprievodu, malo by určiť jedno alebo viac špecializovaných centier pre potenciálne oprávnených kandidátov, kde by mohli byť vyslaný a pomáhať pracovníci úradu EASO. Opatrenia na obmedzenie sekundárnych pohybov: ako súčasť opatrení, ktoré prijali talianske orgány na účely obmedzenia sekundárnych pohybov, presúva talianska polícia pravidelne migrantov, ktorí sa neoprávnene presunuli z juhu na sever krajiny, späť do prijímacích zariadení na juhu. S cieľom lepšie informovať potenciálnych žiadateľov o mechanizme premiestnenia sa v súčasnosti diskutuje o možnom vyslaní ďalších tímov EASO do oblastí, v ktorých je prítomný významný počet žiadateľov, ktorí by mohli byť oprávnení na premiestnenie, najmä Eritrejčanov. Prítomnosť a pohyby neregulárnych migrantov na talianskom území by sa mali dôkladne monitorovať a malo by sa predchádzať neregulárnym sekundárnym pohybom. 2.4Opatrenia Komisie a agentúr EÚ Európska komisia Komisia naďalej poskytuje Taliansku a Grécku každodennú podporu na mieste, pomáha pri koordinácii rôznych zainteresovaných strán a podporuje grécke a talianske orgány pri odstraňovaní a rýchlom riešení problémov, ako aj pri vytváraní postupov. V rámci tejto podpory sa na stretnutí styčných dôstojníkov v Aténach 13. septembra prediskutovali výsledky predregistrácie a spolu s gréckymi orgánmi a členskými štátmi premiestnenia sa naplánoval ďalší postup vrátane určenia tých členských štátov, ktoré by boli ochotné prijímať maloleté osoby bez sprievodu. Dňa 15. septembra sa v Taliansku uskutočnilo ad hoc stretnutie národných kontaktných miest pre premiestnenie, ktorému spolupredsedali talianske orgány. Podarilo sa tu nájsť riešenie hlavných prekážok, ktoré spomaľujú premiestnenie v Taliansku, najmä v súvislosti s bezpečnostnými otázkami. Komisia je takisto v neustálom kontakte s členskými štátmi premiestnenia, aby na dvojstrannom základe odhalila možné prekážky pri premiestňovaní a navrhla ich riešenie. Komisia naďalej poskytuje Grécku značné finančné prostriedky na podporu jeho úsilia o zosúladenie jeho systému riadenia v oblasti migrácie a azylu s normami EÚ. Počas vykazovaného obdobia bolo gréckym orgánom priamo poskytnutých asi 90 miliónov EUR, aby mohli posilniť svoju kapacitu pre zlepšovanie životných podmienok a poskytovať primárnu zdravotnú starostlivosť v utečeneckých táboroch a takisto prijímať migrantov a poskytovať im zdravotnú starostlivosť. Spolu s týmto posledným financovaním poskytla Komisia Grécku od začiatku roka 2015 celkom 352 miliónov EUR vo forme núdzovej pomoci z fondov vnútorných vecí (Fond pre azyl, migráciu a integráciu, AMIF a Fond pre vnútornú bezpečnosť, ISF), či už priamo gréckym orgánom, alebo prostredníctvom agentúr EÚ a medzinárodných organizácií pôsobiacich v tejto krajine. Tieto núdzové finančné prostriedky sa uvoľňujú nad rámec 509 miliónov EUR, ktoré sa už Grécku poskytli v rámci národných programov na roky 2014 – 2020 (294,5 milióna EUR z AMIF a 214,7 milióna EUR z ISF). Značné finančné prostriedky (približne 198 miliónov EUR) na pokrytie základných humanitárnych potrieb migrantov a utečencov sa poskytujú aj partnerským humanitárnym organizáciám prostredníctvom nedávno vytvoreného nástroja núdzovej podpory. Finančné prostriedky sa poskytli aj talianskym orgánom na podporu ich úsilia zvládnuť rastúci počet migrantov / žiadateľov o azyl, ktorí prichádzajú do krajiny. Počas vykazovaného obdobia poskytla Komisia celkom 3,2 milióna EUR talianskej pobrežnej stráži a talianskemu námorníctvu v rámci zložky Fondu pre vnútornú bezpečnosť určeného na núdzovú pomoc. Do dnešného dňa získalo Taliansko od Komisie 23,5 milióna EUR núdzovej pomoci z fondov AMIF a ISF. Táto suma dopĺňa 592,6 milióna EUR pridelených Taliansku v rámci vnútroštátnych programov z AMIF (347,7 milióna EUR) a ISF (244,9 milióna EUR).

Komisia v rámci monitorovania vykonávania rozhodnutí Rady o premiestňovaní vyjadrila znepokojenie a aj naďalej bude vyjadrovať znepokojenie v súvislosti s tými členskými štátmi, ktoré sú vo vykonávaní rozhodnutí Rady pozadu. Európsky podporný úrad pre azyl Opatrenia na urýchlenie procesu premiestňovania a na zvýšenie registračnej kapacity v Grécku a Taliansku: Experti sú vysielaní s cieľom vykonávať niekoľko funkcií. V Grécku v súčasnosti podporuje registračný proces 20 expertov priamo v rámci spoločného spracovávania. 7 expertov sa podieľa na poskytovaní informácií tak, že spravujú dve informačné linky a poskytujú informácie o registrácii, premiestňovaní a dublinských postupoch.Na základe odporúčaní o tom, ako posilniť proces párovania (zameraný na priradenie žiadateľov konkrétnym členským štátom), úrad EASO pripravuje akčný plán, ktorý by sa mal začať vykonávať v októbri. Po ukončení predregistrácie pracuje grécka azylová služba na posilnení svojej registračnej kapacity. EASO bude diverzifikovať svoju podporu postupu premiestnenia a poskytne viac expertov na posúdenie zraniteľnosti, posúdenie najlepšieho záujmu dieťaťa, ukazovatele vylúčenia, dublinské nariadenie, rodinné jednotky a falšovanie dokladov. Títo experti budú fungovať ako osobitní poradcovia pre zložité prípady, čo pomôže odľahčiť bežný proces registrácie a zaistí kvalitu spisov týkajúcich sa premiestnenia. Je naďalej potrebné zvýšovať podporu počas rôznych fáz postupu premiestnenia, od poskytnutia informácií až po registráciu a priradenie žiadateľov členským štátom. EASO zriaďuje v Solúne mobilné kancelárie s cieľom ešte viac zvýšiť registračnú kapacitu. Od 11. do 15. júla vykonala delegácia zastupujúca správnu radu úradu EASO služobnú cestu s cieľom zistiť nedostatky v oblasti premiestňovania z Grécka. Delegácia dospela k záveru, že premiestňovanie funguje dobre, a vydala niekoľko odporúčaní, ktoré sú v súlade s odporúčaniami obsiahnutými v tejto správe a v predchádzajúcich správach. EASO bude monitorovať, ako sa realizujú ďalšie podrobné a praktické odporúčania krátkodobejšej povahy. V Taliansku má úrad EASO vyslaných 33 zo 74 požadovaných expertov z členských štátov a pridružených krajín: 10 expertov v hotspotoch, 8 expertov v dvoch mobilných tímoch (v Ríme a Catanii), 11 expertov v registračných centrách a 4 expertov v dublinskej jednotke v Ríme. Úrad EASO okrem toho vyslal až 48 kultúrnych mediátorov (pre arabský, tigrinský a kurdský jazyk) s cieľom podporiť proces premiestňovania (k 27. septembru bolo do terénu vyslaných 35 kultúrnych mediátorov). 3Presídlenie Podľa informácií získaných od zúčastnených štátov bolo do 26. septembra 2016 v rámci systému presídľovania z 20. júla 2015 presídlených 10 695 osôb do 21 štátov presídlenia (Belgicko, Česká republika, Dánsko, Estónsko, Fínsko, Francúzsko, Holandsko, Írsko, Island, Lichtenštajnsko, Litva, Lotyšsko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). Viac ako rok od spustenia programu sú Švédsko a Spojené kráľovstvo prvými členskými štátmi, ktoré splnili svoje prísľuby presídliť 491 (Švédsko) a 2 200 (Spojené kráľovstvo) osôb, ktoré potrebujú medzinárodnú ochranu. Pridružené štáty Švajčiarsko a Lichtenštajnsko svoje príslušné prísľuby splnili už skôr. Väčšina štátov zapojených do tohto systému uviedla, že ich úsilie v oblasti presídľovania bolo zamerané predovšetkým, ale nie výlučne, na Sýrčanov v Jordánsku, Libanone a Turecku. To zahŕňa úsilie členských štátov zamerané na presídlenie Sýrčanov z Turecka v rámci vyhlásenia EÚ a Turecka z 18. marca. Počet presídlení z Turecka sa naďalej zvyšuje v závislosti od toho, ako členské štáty dokončujú posúdenia spisov, ktoré im postúpilo Turecko prostredníctvom úradu UNHCR. Od 4. apríla 2016 bolo z Turecka v rámci presídľovacej časti mechanizmu 1:1 presídlených 1 614 Sýrčanov. Na tomto mechanizme sa už aktívne podieľa niekoľko členských štátov. Od poslednej správy o pokroku sa okrem Fínska, Holandska, Litvy, Lotyšska, Luxemburska, Portugalska, Nemecka, Španielska, Švédska a Talianska presídľovalo aj do Belgicka, Estónska a Francúzska. Vo vyhlásení EÚ a Turecka z 18. marca sa počítalo s aktiváciou dobrovoľného systému prijímania osôb z humanitárnych dôvodov s Tureckom, keď sa neregulárne prekračovanie hraníc medzi Tureckom a EÚ skončí alebo aspoň podstatne a udržateľne zníži. Rada v úzkej spolupráci s Komisiou, úradom EASO, Úradom vysokého komisára OSN pre utečencov a Medzinárodnou organizáciou pre migráciu vyvíja pre program s Tureckom štandardné operačné postupy. Rokovania o znení, ktoré bolo Turecku predložené 28. júna, pokračujú a prebiehajú ďalšie výmeny informácií medzi členskými štátmi a Tureckom s cieľom dokončiť rokovania.

Pokračovali diskusie o návrhu Komisie, ktorým sa mení rozhodnutie Rady (EÚ) 2015/1601 s cieľom umožniť členským štátom, aby splnili svoje povinnosti týkajúce sa premiestnenia nepridelených 54 000 miest tak, že na svoje územie prijmú sýrskych štátnych príslušníkov s jednoznačnou potrebou medzinárodnej ochrany nachádzajúcich sa v Turecku, a to prostredníctvom presídlenia alebo iných foriem zákonného prijatia. Dňa 21. Septembra dosiahla Rada všeobecné smerovanie s minimálnymi zmenami a 15. septembra 2016 odhlasoval svoje stanovisko Európsky parlament. Momentálne sa očakáva, že Rada návrh v nadchádzajúcich dňoch prijme. Dňa 13. júla prijala Komisia návrh nariadenia o zriadení rámca Únie pre presídľovanie, ktorým sa má zriadiť spoločná európska politika v oblasti presídľovania, ktorá zaistí riadny a bezpečný príchod do Európy pre osoby, ktoré potrebujú medzinárodnú ochranu. Jeho znenie v súčasnosti posudzujú spoluzákonodarcovia. 4Ďalší postup Ako vo svojom prejave o stave Únie zdôraznil predseda Juncker, Úniu stmeľuje solidarita, ktorú často najochotnejšie prejavujeme v stave núdze. Grécko a Taliansko naďalej čelia núdzovej situácii, ktorá vyžaduje sústavný prejav solidarity všetkých členských štátov. Hlavy štátov a predsedovia vlád na rôznych fórach opakovane uznali naliehavosť situácie a vyzvali na prijatie ďalších opatrení, ktoré by viedli k rýchlejšiemu vykonaniu mechanizmu premiestnenia, ktorý je zásadným prejavom tejto solidarity. Komisia uznáva, že vynaložené úsilie bolo značné, čo sa odráža v postupne rastúcej miere premiestňovania, najmä v prípade Grécka. Grécko úspešne dokončilo zložitý postup predregistrácie, čo pomohlo identifikovať osoby na pevnine žiadajúce o medzinárodnú ochranu. Grécko v súčasnosti podniká nevyhnuté kroky na zabezpečenie rýchleho spracovania žiadostí o premiestnenie do štyroch až piatich mesiacov. Taliansko neustále zvyšuje svoju kapacitu spracovávania žiadostí a prejavilo flexibilitu v súvislosti s požiadavkami členských štátov premiestnenia týkajúcimi sa bezpečnostných otázok. Úrad vysokého komisára OSN pre utečencov, organizácia IOM, úrad EASO, Frontex a Europol zvyšujú svoju podporu Taliansku a Grécku, aby sa postup premiestnenia urýchlil. Niektoré členské štáty sú skutočne odhodlané realizovať premiestnenie a významne prispeli k pozitívnemu vývoju pozorovanému v ostatných mesiacoch. Dosiahnuté výsledky však doposiaľ nezodpovedajú prijatým záväzkom a rozsahu úloh, ktoré sú pred nami. Príslušné vnútroštátne úrady musia teraz rozhodnými opatreniami v praxi zareagovať na výzvy hláv štátov alebo predsedov vlád. Komisia vo svojej prvej správe o premiestňovaní a presídľovaní predpokladala, že by sa každý mesiac malo uskutočniť najmenej 6 000 premiestnení. Tento cieľ zostáva platný aj v druhom roku vykonávania rozhodnutí Rady o premiestnení. Splnenie právnych povinností vyplývajúcich z rozhodnutí Rady si vyžiada značné zvýšenie počtu prísľubov, ich pravidelné podávanie a zrýchlenie postupov premiestňovania v nadchádzajúcich mesiacoch. Komisia preto členské štáty naliehavo vyzýva, aby si plnili svoje povinnosti. Na tento účel Komisia vyzýva členské štáty, aby predkladali prísľuby a v súlade so svojimi pridelenými počtami tak z Talianska, ako aj z Grécka pravidelne vykonávali premiestňovanie, a aby v reakcii na rôzne výzvy úradu EASO vymenovali expertov a zaistili ich vysielanie na dlhšie obdobie a takisto ich vyššie a odbornejšie profily. Členské štáty, ktoré zatiaľ nepredložili žiadne prísľuby, ani nikoho nepremiestnili, by tak mali bezodkladne urobiť. Na druhej strane by Grécko a Taliansko mali naďalej zvyšovať svoju kapacitu spracovania žiadostí. Grécko by takisto malo čo najskôr zriadiť zostávajúce centrá premiestnenia a Taliansko by malo vykonať prvé premiestnenie maloletých osôb bez sprievodu. Komisia bude naďalej pozorne monitorovať vykonávanie dvoch rozhodnutí Rady o premiestňovaní a pravidelne o tom podávať správu. Komisia si vyhradzuje právo prijať opatrenia proti členským štátom, ktoré si neplnia povinnosti.